夜坐觀小兒作擬毛詩欣然有賦
作者：陸游
朝代：宋

paragraphs: 北風城頭鼓紞紞，徂歲崢嶸正多感。
老夫假寐角巾低，稺子高吟兩髦髧。
衰遲笑我藏袖手，狂率憐渠滿軀膽。
旋炊粉饐裹青箬，新煠餳枝綴紅糝。
未言問事漸瀾翻，且賞揮毫能果敢。
嗟予疇昔如汝年，萬卷縱横恣窺覽。
即今見汝尚懽欣，此癖真同嗜昌歜。
夜闌我困兒亦歸，獨與貍奴分坐毯。